“ประจิน” เตรียมเสนอแนวทางแก้ปัญหาคืนคลื่น 900 MHZ ให้ครม.พรุ่งนี้
"ประจิน" เตรียมเสนอแนวทางแก้ปัญหาคืนคลื่น 900 MHZ ให้ครม.พรุ่งนี้
29 ก.ย. 2558

พล.อ.อ.ประจิน จั่นตอง รองนายกรัฐมนตรี เปิดเผยว่า นายอุตตม สาวนายน รมว.เทคโนโลยีและสารสนเทศ(ไอซีที) เตรียมเสนอแนวทางการแก้ไขปัญหาคลื่นความถี่ย่าน 900 เมกะเฮิรตซ์(MHz) ให้ที่ประชุมคณะรัฐมนตรี(ครม.)พิจารณาในวันพรุ่งนี้(30 ก.ย.58) ซึ่งจะต้องให้ได้ข้อสรุปชัดเจนภายในวันที่ 1 ต.ค.นี้ โดยยึดตามแนวทางที่ พล.อ.ประยุทธ์ จันทร์โอชา นายกรัฐมนตรี มอบหมายไว้ คือ ทำให้ บมจ.ทีโอที ยังสามารถดำเนินธุรกิจได้ต่อไปและต้องปฏิบัติให้ถูกต้องตามกฏหมาย
“วันพรุ่งนี้มีการประชุม ครม.อาจได้ปรึกษากันต่ออีกทีหนึ่ง ท่านนายกฯให้การบ้านไว้ 2 ข้อ พวกเราพยายามทำโซลูชั่นให้เรียบร้อย เนื่องจากสัมปทานคลื่น 900 จะหมดสัมปทานในวันที่ 30 กันยายนนี้ ซึ่งต้องคุยกัน และวันที่ 1ตุลาคมต้องมีความชัดเจน” พล.อ.อ.ประจิน กล่าว
ที่ผ่านมาคณะทำงานของตนเองและคณะทำงานของนายวิษณุ เครืองาม รองนายกรัฐมนตรีด้านกฏหมาย ได้มีการพูดคุยกับทุกฝ่าย ทั้งจากกระทรวงไอซีที, บมจ.ทีโอที, คณะกรรมการกิจการกระจายเสียง กิจการโทรทัศน์ และกิการโทรคมนาคมแห่งชาติ(กสทช.) และได้รายงานผลความคืบหน้าให้นายกรัฐมนตรีรับทราบแล้ว
อย่างไรก็ตาม หลังวันที่ 30 ก.ย.นี้ เมื่อสัมปทานการใช้คลื่นความถี่ย่าน 900 เมกะเฮิรตซ์ของ บมจ.แอดวานซ์ อินโฟร์ เซอร์วิส (ADVANC) สิ้นสุดลง จะต้องมีการโอนทรัพย์สินทั้งหมดกลับคืนให้ภาครัฐ ถึงแม้จะยังไม่ได้ข้อสรุปที่ชัดเจน แต่สิ่งที่ต้องเตรียมการคือ จะต้องดูแลผู้ใช้บริการไม่ให้ได้รับผลกระทบ และสามารถใช้งานได้อย่างต่อเนื่อง
ทั้งนี้ พล.อ.อ.ประจิน ยอมรับว่า หาก บมจ.ทีโอที ไม่มีคลื่นความถี่ย่าน 900 เมกะเฮิรตซ์ อาจจะส่งผลกระทบต่อการดำเนินงานพอสมควร
 
 